


R O M Â N I A 							
JUDEŢUL MUREŞ
CONSILIUL LOCAL AL MUNICIPIULUI TÂRGU MUREŞ
                                                                                             
                                                                                                           Proiect
(nu produce efecte juridice) * 

                                                                                                      Inițiator
								    CONSILIER LOCAL
								Kovács Mihály Levente


H O T Ă R Â R E A     nr. ______
din _____________________ 2026

privind reglementarea desfășurării activităților de jocuri de noroc în locații fizice pe raza administrativ-teritorială a Municipiului Târgu Mureș, aprobarea zonelor în care acestea pot fi desfășurate și a Regulamentului privind procedura de eliberare a autorizaţiei de funcţionare și stabilirea taxei locale aferente

  	Consiliul Local al Municipiului Târgu Mureș întrunit în ședința ordinară de lucru
	
            Având în vedere:
	Referatul de aprobare nr. ________, din _____._____.2026, inițiat de către consilierul local semnatar Kovács Mihály Levente, la proiectul de hotărâre privind reglementarea desfășurării activităților de jocuri de noroc în locații fizice pe raza administrativ-teritorială a Municipiului Târgu Mureș, aprobarea zonelor în care acestea pot fi desfășurate și a Regulamentului privind procedura de eliberare a autorizaţiei de funcţionare și stabilirea taxei locale aferente, 
Văzând raportul de specialitate nr. _______/________ al Direcției Juridice, Contencios Administrativ și Administrație Publică Locală, respectiv raportul de specialitate nr. _____/________ al Compartimentului autorizări activități economice din cadrul Direcției Arhitect Șef și rapoartele Comisiilor de specialitate din cadrul Consiliului Local al Municipiului Târgu Mureș,
	Reținând faptul că, în conformitate cu prevederile art. 18¹ alin. (1) din O.U.G. nr. 77/2009 privind organizarea și exploatarea jocurilor de noroc, consiliului local îi este conferită în mod expres competența de a decide, prin hotărâre, dacă pe teritoriul unității administrativ-teritoriale pe care o reprezintă se pot sau nu desfășura activități de jocuri de noroc,
	Ținând seama de prevederile art. 18¹ alin. (2) din același act normativ, în situația în care consiliul local decide permiterea desfășurării unor asemenea activități, exercitarea acestora este condiționată de obținerea, în prealabil, a autorizației anuale de funcționare,
	Luând în considerare prevederile art. 18¹ alin. (3) din O.U.G. nr. 77/2009, potrivit cărora autorizația anuală de funcționare se acordă sau se respinge prin hotărâre a consiliului local, pe baza criteriilor stabilite prin regulament propriu, cu respectarea priorităților de dezvoltare locală, a normelor de protecție a ordinii și a sănătății și siguranței publice.
	Având în vedere prerogativa expresă conferită autorității administrației publice locale prin primsa prevederilor art. 18¹ alin. (4) lit. a) și b) din O.U.G. nr. 77/2009, de a stabili, prin hotărâre a consiliului local, zonele în care activitățile de jocuri de noroc pot fi desfășurate și cuantumul taxei locale datorate pentru obținerea autorizației de funcționare, calculată în funcție de suprafața, exprimată în metri pătrați, a spațiului în care se desfășoară activitatea;            	Raportat la prevederile:  
· Art. 13 alin. (1) și alin. (2), ale art. 3, ale art. 6, ale art. 10 și ale art. 181 din Ordonanță de urgență 77/2009 privind organizarea şi exploatarea jocurilor de noroc, cu modificările și completările ulterioare;
· Art. III, respectiv ale art. XXXIX din Ordonanță de urgență 7/2026 pentru modificarea şi completarea unor acte normative, precum şi pentru adoptarea unor măsuri pentru creşterea capacităţii financiare a unităţilor administrativ-teritoriale.
· Prevederile art. 7 din Legea 52/2003 privind transparenţa decizională în administraţia publică, republicată, cu modificările și completările ulterioare;
· Art. 42 alin. (4), ale art. 80, respectiv art. 81 din Legea nr. 24 din 27 martie 2000 privind normele de tehnică legislativă pentru elaborarea actelor normative, republicată, cu modificările și completările ulterioare.
	În temeiul prevederilor art.129, alin.(1), alin. (2), lit. b), respectiv lit. d), coroborat cu prevederile alin. (7) lit. g), ale alin. (14), ale art. 196, alin. (1), lit. a) și ale art. 243, alin. (1), lit. a) din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare, 
[bookmark: _Hlk146526374]H o t ă r ă ş t e :

	Art. 1. Se aprobă reglementarea desfășurării activităților de jocuri de noroc în locații fizice pe raza administrativ-teritorială a Municipiului Târgu Mureș și a zonelor în care acestea pot fi desfășurate conform Anexei nr. 1 la prezenta hotărâre. 
	Art. 2. Se aprobă Regulamentul privind procedura de eliberare a autorizaţiei de funcţionare pentru  desfăşurarea activităţii de jocuri de noroc pe raza administrativ-teritorială a Municipiului Târgu Mureş, prevăzut în Anexa nr. 2, parte integrantă din prezenta hotărâre. 
	Art. 3. Se stabilește taxa locală anuală pentru obținerea autorizației de funcționare pentru desfășurarea activităților de jocuri de noroc în locații fizice în cuantum de 1.500 lei/mp/an. Nivelul taxei poate fi modificat pentru anii următori numai prin hotărâre a Consiliului Local, adoptată în condițiile legii. 
	Art. 4. Cu ducerea la îndeplinire a prevederilor prezentei hotărâri se încredințează Executivul Municipiului Târgu Mureș prin Compartimentul autorizări activități economice din cadrul Direcției Arhitect Șef, respectiv Direcția Poliția Locală a Municipiului Târgu Mureș. 
	Art. 5.  În conformitate cu prevederile art. 252, alin. (1), lit. c) și ale art. 255 din O.U.G. nr. 57/2019 privind Codul administrativ, cu modificările și completările ulterioare, precum și ale art. 3, alin. (1) din Legea nr. 554/2004, privind contenciosul administrativ, prezenta Hotărâre se înaintează Prefectului Județului Mureș pentru exercitarea controlului de legalitate.
	Art. 6. Prezenta hotărâre se comunică:  
	         - Instituția Prefectului - Județul Mureș
· Compartimentul Relaţii Interne şi Internaţionale. 
· Secretarului General al Municipiului Târgu Mureș
	



Viză de legalitate,
 Secretarul  general al  Municipiului  Târgu Mureș
                                                                Bordi Kinga




















 






R O M Â N I A 							
JUDEŢUL MUREŞ
MUNICIPIUL TÂRGU MUREȘ
Nr. de înregistrare 47711/05.10.2026
                                         
                                                                                                    		Proiect
(nu produce efecte juridice) * 

REFERAT  DE  APROBARE
la proiectul de hotărâre privind reglementarea desfășurării activităților de jocuri de noroc în locații fizice pe raza administrativ-teritorială a Municipiului Târgu Mureș, aprobarea zonelor în care acestea pot fi desfășurate și a Regulamentului privind procedura de eliberare a autorizaţiei de funcţionare și stabilirea taxei locale aferente
	
	Prin modificările aduse Ordonanței de urgență a Guvernului nr. 77/2009 privind organizarea și exploatarea jocurilor de noroc, legiuitorul a reașezat raportul dintre reglementarea națională a acestui domeniu și responsabilitatea administrației publice locale, recunoscând autorităților deliberative locale o competență proprie în ceea ce privește desfășurarea activităților de jocuri de noroc în locații fizice pe teritoriul unităților administrativ-teritoriale. Această intervenție legislativă răspunde unei realități administrative firești: deși organizarea și exploatarea jocurilor de noroc reprezintă un domeniu reglementat la nivel național, efectele funcționării locațiilor fizice se manifestă, în mod direct, în interiorul comunităților locale, în raport cu structura și dezvoltarea urbană a acestora, cu utilizarea spațiului construit, cu ordinea și siguranța publică și, în general, cu modul în care autoritatea locală își organizează și administrează teritoriul.
	Prin art. III pct. 6 din O.U.G. nr. 7/2026 a fost introdus art. 18¹ în cuprinsul O.U.G. nr. 77/2009, iar competența consiliului local a fost stabilită într-o manieră expresă. Potrivit art. 18¹ alin. (1), consiliul local decide, prin hotărâre, dacă pe teritoriul unității administrativ-teritoriale pe care o reprezintă se pot sau nu desfășura activități de jocuri de noroc. În măsura în care se optează pentru permiterea acestora, art. 18¹ alin. (2) condiționează desfășurarea activității de obținerea prealabilă a autorizației anuale de funcționare, iar alin. (3) stabilește că aceasta se acordă sau se respinge prin hotărâre a consiliului local, pe baza criteriilor stabilite prin regulament propriu, cu respectarea priorităților de dezvoltare locală și a normelor de protecție a ordinii, sănătății și siguranței publice. În continuare, art. 18¹ alin. (4) lit. a) și b) conferă în mod expres autorității administrației publice locale competența de a stabili zonele în care activitățile de jocuri de noroc pot fi desfășurate, precum și cuantumul taxei locale datorate pentru obținerea autorizației de funcționare, calculată în funcție de suprafața spațiului în care se desfășoară activitatea.     
	În acest cadru, Municipiul Târgu Mureș apreciază că desfășurarea activităților de jocuri de noroc în locații fizice trebuie să ofere deopotrivă predictibilitate operatorilor economici și instrumente clare autorității locale pentru administrarea teritoriului în care se desfășoară astfel de activități. Municipiul nu propune interzicerea totală a activităților de jocuri de noroc, ci permite desfășurarea acestora în zone determinate, în acord cu particularitățile de dezvoltare și organizare ale Municipiului. În acest fel este păstrată posibilitatea desfășurării unei activități economice permise de lege, dar, în același timp, este exercitată prerogativa legală a comunității locale de a decide în ce zone această activitate este compatibilă cu modul de organizare a teritoriului său. Prin urmare, măsura nu are un caracter punitiv și nu urmărește stigmatizarea unei anumite categorii de operatori economici. 
	În privința taxei locale anuale, art. 18¹ alin. (4) lit. b) constituie norma specială care permite Consiliului Local să îi stabilească cuantumul și indică expres modalitatea de calcul: în funcție de suprafața, exprimată în metri pătrați, a spațiului în care se desfășoară activitatea. Prin proiect se propune un nivel unitar de 1.500 lei/mp/an pentru agențiile de pariuri, sălile dedicate de slot-machine, sălile de cazinou, sălile de bingo, cluburile de poker, etc. Un nivel unitar este de natură să simplifice aplicarea reglementării și să elimine diferențierile dintre activități comparabile în ceea ce privește obligația locală de autorizare datorată.
	În aceste condiții, apreciem că soluția normativă propusă realizează un echilibru rezonabil și justificat între interesul public local și exercitarea activităților economice în conformitate cu prevederile legale în vigoare. Pentru aceste considerente, apreciem că proiectul este justificat din perspectiva necesității, oportunității, legalității, proporționalității și interesului public local, iar adoptarea sa este de natură să asigure un cadru normativ local unitar și predictibil pentru desfășurarea activităților de jocuri de noroc în locații fizice pe raza Municipiului Târgu Mureș.
	Față de cele prezentate, se propune Consiliului Local al Municipiului Târgu Mureș dezbaterea și adoptarea proiectului de hotărâre privind reglementarea desfășurării activităților de jocuri de noroc în locații fizice pe raza administrativ-teritorială a Municipiului Târgu Mureș, aprobarea zonelor în care acestea pot fi desfășurate, aprobarea Regulamentului privind procedura de acordare a autorizației anuale de funcționare și stabilirea taxei locale aferente, în forma prezentată.
Inițiator
CONSILIER LOCAL
Kovács Mihály Levente




*Actele administrative sunt hotărârile de Consiliu local care intră în vigoare şi produc efecte juridice după îndeplinirea condiţiilor prevăzute de art. 129, art. 139 din O.U.G. nr. 57/2019 privind Codul Administrativ, cu modificările și completările ulterioare

